Utilizo’l títulu d’un de los mios llibros pa rapazos, pa escribir güei de fútbol. Yá pasaron aquellos tiempos, que yo viví, en que, a un home d’izquierdes, nun podía gusta-y el fútbol, y menos entá a un «intelectual». Eso yera un inventu franquista pa distrayer a les mases, pa separtales de l’aición política y de la reivindicación llaboral. El fútbol yera’l nuevu «opiu del pueblu» y un instrumentu de la dictadura p’ «alienar» (¿alloriar?) a la xente. ¡Qué lloñe queden aquellos tiempos! Agora los nuevos intelectuales «descubrieron» que’l fútbol ye UN SENTIMIENTU y, ¡ay, amigu! eso ya lo xustifica too. Nos sentimientos nun se manda... Asina qu’agora nun hai motivu pa qu’un paisano de setenta «tacos» salga disfrazáu cola camiseta del Sporting, y ande asina pela cai Corrida. Por cierto, cuando yo diba al Molinón de la mano de mio padre, ésti llevaba traxe y corbata, y pol iviernu, gabardina. Yera un señor... anque-y prestara’l fútbol. Hai que guardar minimamente les formes.
#000002
Los defensas son débiles y abaruyaos. Sastre, tou pundonor, nun ta pa xugar tantos partíos. Los centrales nun tienen «contundencia» y pierden el sitiu con facilidá. ¿Qué pasó con Canella? Tuvo tol final de la lliga mancáu, por un partíu de la seleición española. Un pisotón, dicíen. Coime, pues menudu pisotón. Y la Federación Española ¿interesóse pola so salú durante esti tiempu? Si llega a mancase Fernando Torres ¿tendríen la mesma actitú?
#000006
Capítulu aparte pal entrenador. Paezme que Preciado ye una bona persona, y que sabe facer «piñu» nel vestuariu y fuera d’él, lo cual pa un equipu de segunda pue valir. Pero nin táctica nin téunicamente aporta nada. A veces abúltame que nun sabe asitiar bien al equipu nel campu, con parceles ensin ocupar y otres atarraquitaes de xugadores, con espaciu ente les llinies y xubiendo al ataque, allocadamente, dexando la retaguardia desprotexía. Tampoco nun sabe facer los cambios, que paez que yá los tien programaos dende’l día anterior.
#000010